Borghild Tenden (Venstre), 2012-06-15:
I vårt alternativ til regjeringens reviderte budsjett for 2012 har Venstre valgt noen områder der det er påkrevd at vi får en mer offensiv og tydeligere kurs. Det gjelder spesielt en nødvendig satsing på skole, utdanning og forskning, det gjelder en fremtidsrettet og nyskapende næringspolitikk, og det gjelder en ambisiøs miljø- og klimapolitikk og en målrettet politikk for fattigdomsbekjempelse. Venstre etterlyser en vilje til å satse på fremtiden – skole, forskning, nyskaping og innovasjon. Det er bred politisk enighet om at det er kunnskap vi skal leve av i fremtiden. Regjeringen innrømmer selv at norske lærere fortsatt ligger under OECD-snittet når det gjelder etter- og videreutdanning, likevel er det ikke én ny krone til nettopp dette. Nøkkelen til en god skole er bedre og mer motiverte lærere. Venstre ønsker derfor en ekstrabevilgning til kompetanseheving, etterutdanning og rekruttering av flere lærere. Det er også uforståelig for Venstre at regjeringen ikke benytter sjansen til å øke bevilgningene til universiteter og høyskoler, all den tid vi vet at antall søkere til høyere utdanning fortsetter å vokse. Det er over 7 000 flere søkere til høyere utdanning i år enn i fjor. Venstre foreslår derfor 2 000 flere studieplasser enn i regjeringens opplegg for å møte den økende søkermassen ved høstens opptak. Venstre foreslår i tillegg en samlet økt satsing på forskning og høyere utdanning på om lag 700 mill. kr. Venstre er bekymret over den samlede miljøprofilen i revidert nasjonalbudsjett. Rett nok er det enkelte tiltak innenfor klassisk naturvern som Venstre støtter, men forslaget til revidert budsjett avslører dessverre at regjeringen ikke har reell vilje til å satse på miljø- og klimatiltak. Spesielt merkelig er dette med tanke på at regjeringen nylig la fram en klimamelding med ambisiøse mål, men uten tiltak og retning for å nå de målene. Rett nok er noe av dette korrigert gjennom klimaforliket her i Stortinget, men langt fra alt. Samlet foreslår derfor Venstre en påplussing på ca. 300 mill. kr til miljø- og klimatiltak på Miljøverndepartementets og Olje- og energidepartementets budsjett og 775 mill. kr i økte bevilgninger til jernbane, sykkelveier og øvrig kollektivtransport. Noe av det aller viktigste vi kan gjøre, er å få løftet flere fattige barn og barnefamilier ut av fattigdom. Venstre tok i valgkampen i 2009 initiativ til et felles løft for å bekjempe fattigdom. Det var alle enige om i valgkampen, men da Stortinget behandlet forslag fra Venstre, sviktet regjeringspartiene. Dette gjentok seg da Stortinget tidligere i år behandlet fordelingsmeldingen. Det kom ingen konkrete løfter fra regjeringen, og regjeringspartiene stemte ned samtlige av Venstres 25 konkrete forslag for å få bukt med den økende fattigdommen vi dessverre ser blant barn og barnefamilier i Norge. Dette er imidlertid ikke en sak Venstre gir opp. Derfor foreslår Venstre å bevilge samlet om lag 1 mrd. kr til ulike tiltak for å bekjempe fattigdom, spesielt blant barn og barnefamilier – bl.a. flere målrettede tiltak, som å bevilge 350 mill. kr til å øke sosialhjelpssatsene med ca. 20 pst., eller tilsvarende 1 075 kr mer per måned for en enslig sosialhjelpsmottaker. Venstre foreslår også å bevilge 75 mill. kr til gradert foreldrebetaling i barnehager, slik at de aller fattigste betaler mindre enn i dag. Og vi foreslår en økt satsing på 177 mill. kr til ulike rusrelaterte tiltak og 55 mill. kr til ulike tiltak for å hjelpe barn og unge med skrivevansker for å motvirke drop-out i videregående skole. Venstre mener at vi trenger mange flere nye bedrifter i fremtiden om velferden skal sikres for kommende generasjoner. Skal vi få til dette, må vi legge til rette for at flere vil starte for seg selv – ikke minst flere kvinner. Da må vi ta bort alle diskriminerende regler og ordninger for selvstendig næringsdrivende. Det må bli bedre skatteregler, det må bli bedre sosiale ordninger, det må bli enklere regelverk, bedre tilgang på risikokapital og lavere oppstartskostnader. Venstre foreslår derfor en samlet økt satsing på småbedrifter og næringsliv på 723 mill. kr samt en målrettet skattelette for næringslivet på om lag 670 mill. kr. Jeg vil spesielt fremheve forslaget om å styrke de selvstendig næringsdrivendes sosiale rettigheter, ved å bevilge om lag 160 mill. kr til økt kompensasjon ved egen sykdom. Vi har også flere forslag i revidert nasjonalbudsjett som jeg ikke rekker å ta nå. Samlet omprioriterer Venstre om lag 4,5 mrd. kr for å få til en målrettet satsing på å få barn og barnefamilier ut av fattigdom og for å satse på miljø, kunnskap og nyskaping. Til slutt tar jeg opp Venstres forslag.